《读李翰林诗》
宋代·方一夔

喜诗如喜酒，举世流馋涎。问酒有何好，妙处竟不传。

古人日已远，绝响三百篇。后来谁措手，讽咏皆陈编。

自从骚选起，众作同虫蝉。宪章日沦丧，变灭成飞烟。

翰林非世人，金晶应星躔。手弄玉帝旂，堕作诗酒仙。

行迹老屐齿，侠气馀龙泉。淋漓洒醉墨，妙语穷真筌。

信手拈斧斤，一挥中方圆。彼哉夸夺子，骇汗莫敢肩。

玉堂不能留，飘落南海边。从此誇汗漫，一往五百年。

生平尚丘壑，梦想岷峨巅。惭君赠醉侯，我饮不滴涓。

我诗如我饮，抚顶期相怜。莫乞飞霞佩，学举白玉盘。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。